和聖俞十二韻
作者：劉敞
朝代：宋

paragraphs: 處世誠碌碌，白髪生滿頭。
所以不自慚，數從長者遊。
醉翁名世者，事業晞孔周。
獨立千歳外，邈然已難儔。
韓范青雲姿，奮飛起西州。
徘徊霄漢間，下視輕蜩鳩。
詩老最前輩，名聲三十秋。
篇章被海表，豈獨魯與鄒。
今我親見之，執鞭乃所求。
何况登其堂，舉觴預獻酬。
清談破羣疑，嘲笑寛百憂。
以此捐歳月，吾生同悠悠。